32005R1895
L 302/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1895/2005 НА КОМИСИЯТА
от 18 ноември 2005 година
за ограничаване на употребата на определени епоксидни производни, използвани за производство на материали и предмети, предназначени за контакт с храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (1), и по-специално член 5, параграф 1 от него,
след консултации с Европейския орган за безопасност на храните,
като има предвид, че:
(1)
За да се избегнат рискът за здравето на хората и бариерите пред свободното движение на стоките, Директива 2002/16/ЕО на Комисията от 20 февруари 2002 г. относно използването на някои епоксидни производни в материали и предмети, предназначени за контакт с храни (2), определя допустимите граници на специфична миграция за 2,2-бис(4-хидроксифенил)пропан бис(2,3-епоксипропил)етер („BADGE“, т.е. Бисфенол-А ДиГлицидил Етер), бис (хидроксифенил) метан бис(2,3-епоксипропил)етери („BFDGE“, т.е. Бисфенол-F ДиГлицидил Етер) и други глицидилови етери на новолачни смоли („NOGE“) и някои техни производни.
(2)
Директива 2002/16/ЕО предвижда, че използването и/или присъствието при производството на материали и предмети на BFDGE и NOGE може да продължи само до 31 декември 2005 г. до очакваното представяне на нови токсикологични данни и оценката им от Европейския орган за безопасност на храните (Органа).
(3)
Токсикологичните данни, изискани за BADGE, са предадени. Органът излезе със заключението, че BADGE, BADGE.H2O и BADGE.2H2O не създават опасения за канцерогенност и генотоксичност in vivo и че може да се определи поносим дневен прием от 0,15 mg на един килограм телесно тегло за BADGE, BADGE.H2O и BADGE.2H2O. Затова може да се определи и по-висока допустима граница на специфична миграция за BADGE, BADGE.H2O и BADGE.2H2O. За BADGE хлорхидрините, с оглед на липсата на данни за генотоксичност in vivo, Органът счита, че установената допустима граница на специфична миграция от 1 mg на един килограм храна или хранителни симуланти e подходяща.
(4)
Следователно търговията със и употребата на материали и предмети, съдържащи BADGE, в съответствие с настоящия регламент, следва да се разреши в цялата Общност от 1 януари 2006 г.
(5)
Токсикологичните данни, изискани за NOGE и BFDGE, не са предадени навреме, за да им бъде направена оценка от Органа и да продължи използването им. Затова се забранява използването и/или присъствието при производството на материали и предмети на BFDGE и NOGE след 1 януари 2005 г. в съответствие с Директива 2002/16/ЕО. Разрешава се изчерпването на съществуващите запаси.
(6)
За големите контейнери се разрешава използването и/или присъствието на BADGE, NOGE и BFDGE. Големината на съотношението обем/повърхност, многократната им употреба през дългия им експлоатационен период, който намалява миграцията, и фактът, че контактът с храна обикновено настъпва при температурата на околната среда, предполагат, че не е необходимо да се определя допустима граница на миграция за BADGE, NOGE и BFDGE, използвани за производството на такива контейнери.
(7)
Съгласно член 16 от Регламент (ЕО) № 1935/2004 материалите и предметите, които попадат в обсега на специфичните мерки, следва да бъдат придружени от писмена декларация, в която се посочва, че те съответстват на правилата, приложими за тях. Това изискване все още не е включено в Директива 2002/16/EО. Затова е необходимо това задължение да се въведе и да се предвиди преходен период.
(8)
С оглед на необходимите изменения и за по-голяма яснота Директива 2002/16/EО следва да бъде заменена с нов регламент.
(9)
Директива 2002/16/EО предвижда нейните изисквания към BADGE, BFDGE и NOGE да не се прилагат за материали и предмети, влезли в контакт с храни преди 1 март 2003 г. Предлагането в търговската мрежа на такива материали и предмети може да продължи, при условие че върху тях е посочена датата на напълване на опаковката. Тази дата може да бъде заменена от датата на годност, както е предвидено в Директива 2000/13/EО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламирането на храни (3), или друго означение, като например партиден номер, изискван съгласно Директива 89/396/ЕИО на Съвета от 14 юни 1989 г. относно означенията или маркировките, идентифициращи партидата, към която принадлежи даден хранителен продукт (4), за храната, пакетирана в такива материали и предмети, при условие че е създадена връзка между това означение и датата на напълване, така че последната да може винаги да бъде идентифицирана.
(10)
Директива 2002/16/EО следва да бъде отменена.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложно поле
1. Настоящият регламент се прилага към материалите и предметите, включително към активните и интелигентните материали и предмети за контакт с храни, посочени в член 1, параграф 2 от Регламент (ЕО) № 1935/2004, които са произведени от или съдържат едно или повече от следните вещества:
а)
2,2-бис(4-хидроксифенил)пропан бис(2,3-епоксипропил)етер, наричан по-долу „BADGE“ (CAS № 001675-54-3), и някои негови производни;
б)
бис(хидроксифенил)метан бис(2,3-епоксипропил)етери, наричани по-долу „BFDGE“ (CAS № 039817-09-9);
в)
други глицидилови етери на новолачни смоли, наричани по-долу „NOGE“.
2. По смисъла на настоящия регламент „материали и предмети“ са:
а)
материали и предмети, произведени от какъвто и да е вид пластмаса;
б)
материали и предмети, покрити с повърхностно покритие; и
в)
лепила
3. Настоящият регламент не се прилага за контейнери или резервоари за съхранение на храни с вместимост над 10 000 литра и за вградените или свързани с тях тръбопроводи, покрити със специално повърхностно покритие, наричано „дълготрайно покритие“.
Член 2
BADGE
Материалите и предметите не трябва да отделят веществата, изброени в приложение I, в количества, които надвишават допустимите граници, посочени в споменатото приложение.
Член 3
BFDGE
Забранява се използването и/или присъствието при производството на материали и предмети на BFDGE.
Член 4
NOGE
Забранява се използването и/или присъствието при производството на материали и предмети на NOGE.
Член 5
Писмена декларация
На етапите на търговия, без тези на търговията на дребно, материалите и предметите, съдържащи BADGE и неговите производни, се придружават от писмена декларация в съответствие с член 16 от Регламент (ЕО) № 1935/2004.
За доказване на такова съответствие се изготвя необходимата документация. Тази документация се предоставя на компетентните органи при поискване.
Член 6
Преходни разпоредби
1. Членове 2, 3 и 4 не се прилагат за материалите и предметите, посочени в член 1, параграф 2, букви б) и в), които са влезли в контакт с храни преди 1 март 2003 г.
2. Членове 3 и 4 не се прилагат за материалите и предметите, които са в съответствие с Директива 2002/16/ЕО и които са влезли в контакт с храни преди 1 януари 2005 г.
3. Член 5 не се прилага за материалите и предметите, посочени в член 1, параграф 2, букви а), б) и в), които са влезли в контакт с храни преди 1 януари 2007 г.
4. Материалите и предметите, посочени в параграфи 1, 2 и 3, могат да бъдат пуснати на пазара, при условие че датата на напълване на опаковката е указана върху материалите и предметите. Датата на напълване на опаковката може да бъде заменена с друго означение, при условие че то позволява да се посочи датата на напълване на опаковката. При поискване датата на напълване на опаковката се предоставя на компетентните органи и на лицата по прилагането на изискванията на настоящия регламент.
5. Параграфи 1 - 4 се прилагат, без да се засягат изискванията на Директива 2000/13/ЕО.
Член 7
Отмяна
Директива 2002/16/ЕО се отменя.
Позоваванията на отменената директива се считат за позовавания на настоящия регламент и следва да се четат в съответствие с таблицата на съответствието, дадена в приложение II.
Член 8
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 ноември 2005 година.